**פרנסס הארדקסטל** (באנגלית: **Frances Hardcastle**;‏ 13 באוגוסט 1866 – 26 בדצמבר 1941) הייתה מתמטיקאית בריטית, חברה באגודה האמריקאית למתמטיקה, שמחקריה תרמו לתורה של חבורת סימטריות נקודתית.

קורות חייה ופועלה
-----------------

### תחילת דרכה

פרנסס הארדקסטל, נולדה בשנת 1866 בצ'למספורד שבמחוז אסקס, בריטניה למשפחה של חוקרים ומדענים. אביה של אמהּ היה האסטרונום ג'ון הרשל, ושניים מארבעת אחיה עסקו במדע.

את תחילת דרכה במדע התחילה הארדקסטל בגירטון קולג', קיימברידג', שם הייתה בין הנשים הראשונות אשר הורשו בשנת 1888 לצפות בהרצאות בנושאי המתמטיקה. באותה תקופה נשים הורשו רק לצפות בהרצאות ולהיבחן, אך לא לסיים את הלימודים. בשנת 1891 עברה הארדקסטל את החלקים הראשון והשני של מבחני הגמר במתמטיקה (Mathematical Tripos).

### לימודים ומחקר

ב-1893 הפליגה הארדקסטל לארצות הברית. אחרי הפוגה קצרה שבה לאנגליה, אך חזרה לאמריקה ללימודים באוניברסיטת שיקגו בזכות מלגה מיוחדת. את לימודיה המשיכה במכללת ברין מאר לנשים, פנסילבניה. המנחה שלה הייתה המתמטיקאית המובילה שרלוט סקוט. בברין מאר ערכה מחקר בתחום "חבורת סימטריות נקודתית" ועבודתה הובילה למספר מאמרים שהתפרסמו בין היתר ב-*Bulletin Of The American Mathematical Society*.

בתקופה זו תרגמה הארדקסטל לאנגלית את עבודתו של פליקס קליין, *Über Riemanns Theorie der algebraischen Functionen und ihrer Integrale*. הספר יצא לאור בשנת 1893, תחת השם Riemann's theory of algebraic functions and their integrals: a supplement to the usual treatises ("התיאוריה של ריימן על הפונקציות האלגבריות והאינטגרלים שלהם – תוספת לחיבורים הרגילים").

הארדסטל התקבלה ב-1894 כחברה באגודה האמריקאית למתמטיקה, והייתה בין הנשים הראשונות שצורפו לאגודה זו.
ב-1895 התקבלה ללימודי המשך לתארים מתקדמים באוניברסיטת קיימברידג' ובתוך שנים ספורות פרסמה מחקרים אחדים בנושא חבורת סימטריות נקודתית. ב-1903 קיבלה תואר באוניברסיטת לונדון, וב-1905 הוענק לה תואר מטעם טריניטי קולג', דבלין.

### פועלה לקידום מעמד הנשים

הארדקסטל הייתה פעילה בתנועה לקידום מעמד האישה ומילאה בה תפקידי מפתח. עד 1909 שימשה כמזכירת האיחוד הלאומי למאבק למען מתן זכות בחירה לנשים (NUWSS) (אנ'). הארדקסטל כתבה מכתבים לא מעטים למערכת הטיימס הלונדוני, בהם חזרה והדגישה את החשיבות שיש לנשים בתחומים מדיניים.

הארדקסטל הייתה אחת מ-156 נשים בריטיות שתמכו בפומבי במטרות הקונגרס הבינלאומי, שנערך בהאג באפריל 1915 ובו הועלו התביעות להסדרת סכסוכים בינלאומיים באמצעים אחרים מלבד מלחמה ולהענקת פתחון פה לנשים בנושאים מדיניים.

פרנסס הארדקסטל מתה ב-1941 בקיימברידג'. את עזבונה והורישה לחברתה לחיים, הרופאה אתל ויליאמס (אנ').

פרסומים עיקריים
---------------

* "Observation on the modern theory of point - groups" (1897), in: *American Mathematical Society Bulletin*
* "Theorem concerning the special systems of point – groups on a particular type of base – curve" (1898), in: *Proceeding of the London Mathematical Society*
* "Present state of the theory of point – groups" (1902), in: *British Association Report*

קישורים חיצוניים
----------------

* כתבי פרנסס הארדקאסל בפרויקט גוטנברג (באנגלית)
* A.E.L. Davis, "Hardcastle, Frances (1866–1941)", *ODNB*, 2004

הערות שוליים
------------

1. ↑  Frances Hardcastle - Biography, Maths History (באנגלית)
2. 1 2  Women in the American Mathematical Society before 1900, Maths History (באנגלית)
3. ↑  Crawford, Elizab (2001). "National Union of Women's Suffrage Societies". *Women's Suffrage Movement: A Reference Guide, 1866-1928*. Routledge. pp. 436–442. ISBN 978-0-415-23926-4
4. ↑  Wikiwand - Frances Hardcastle, Wikiwand, ‏1866-08-13

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"פרנסס הארדקאסל"**.